Polisie lê beslag op miljoene se vervalste note in Pta(Argieffoto ter illustrasie: Maroela Media) Vervalste R100- en R200-note ten bedrae van meer as R2 miljoen is by ŉ man in die weste van Pretoria gevind. Kapt. Mavela Masondo, Gautengse polisiewoordvoerder, sê die man en nog ŉ man het Vrydag by ŉ gastehuis in die stad aangekom waar hulle ŉ bespreking gehad het. Volgens die polisie het die gastehuis die polisie ontbied nadat hulle agterdogtig oor die twee mans geraak het. Polisielede is na die gastehuis waar een van die mans summier die hasepad gekies het. Sy vermeende makker is met die R100- en R200-note betrap. Die geld was alles vervals. Masondo het gesê die verdagte is aangekeer vir die besit van vervalste geld. Hy verskyn na verwagting Maandag in die hof.